謁嚴子陵祠
作者：林景熙
朝代：宋

paragraphs: 客星謫下桐江湄，傲睨烟雨何年歸。
空遺清氣滿林壑，草木不受春風肥。
我來維舟奠椒醑，薜荔祠荒泣山鬼。
亂峰欲雪江氣嚴，老蜃吹雲日色死。
白水真人御絳衣，勳臣四七攀鱗飛。
冥鴻遐舉不可致，天地浩蕩容漁磯。
季年熏貂成黨獄，阿瞞朵鼎終瑟縮。
東都節義何爲高，七尺之臺一竿竹。